Vo rhwalana, va ya vona manana Makwakwa. Manana Makwakwa a a ri endlwini kasi Gija na Xaniseka a va ri hansi ka murhi, va ri ku tlangeni ka bolo. Makwakwa na Misaveni vo nghena endlwini. Manana Makwakwa a a ri karhi a ayina tinguvu."Mi na muendzi," ku vula tatana Makwakwa, yena a hundzela kamareni. Manana Makwakwa a tlakusa nhloko. "O, i Misaveni.""Ina!" Misaveni xi hlamula. Manana Makwakwa a a xi tsundzuxa mana wa xona. A va lehile ku ringana."Hi xexo xitulu jaha ra mina.""U ri u lava ku mi vutisa hi ta vuhlangi bya yena," ku vula Makwakwa, a huma ekamareni. Swi tikomba leswaku a a nga yi ku hlweleni. Kumbexana a a ya cukumeta nchumu wo karhi ehenhla ka mubedwa. "Mina ndza ha ya vona malume wa yena.""Hi swona!" Ku pfumela manana Makwakwa. Tatana Makwakwa a huma, a ya khandziya movha a famba. Manana Makwakwa a hlekanyana: "U lava ku tiva yini hi vuhlangi bya wena ka Misaveni""Xana munhu loyi a nga lova a a ri mana wa mina'"Ina! A a ri mana wa wena. Hikwalaho ka yini u vutisa sweswo""Ndzo tivutisela.""U nga hlangani nhloko n'wananga. Ndza swi tiva leswaku i nkarhi wo tika lowu u nga ka wona. Ina, a a ri mana wa wena. Kumbexana a wa ha titivi leswaku hi wena mani" "Ndza ha ti tiva." "Loko vutomi byi ku tikela ha ha ri kona hina ku ku hlayisa n'wananga. Na vamalume wa wena va ha ri kona. U nga vileli n'wananga," ku chavelela manana Makwakwa. A a ehleketa a nga kanakani leswaku xifanyetana a xi hlanganisiwa nhloko hi ku loveriwa xa ha ri xintsongo." "Ndza khensa. A ndzo lava ku tiva ntsena." "Ina, i mana wa wena." "Xana loko manana va bihile mirini, va languterile ku kuma mina, mi va vonile" ku vutisa Misaveni. "Wena u velekiwile eA... Mana wa wena a a nga ri kona laha kaya loko u velekiwa. Mana wa wena u ku kumile le a a tirha kona le!" "A a tirha kwihi" Manana Makwakwa a hlekanyana. "Leswi wonge namuntlha ndzi nghenile ehubyeni ka Misaveni na!" "A mi nghenanga kona. Ndzi tsakela ku tiva ntsena,." a hlekanyana. "Mana wa wena a a tirha emapurasini kun'wana hala vaDivila hala." "Hi kwihi Divila" "Ku tiva mani A ndzi ku tivi mina. Ndzi lo twa yena. Kambe swi tikomba ku ri kule ngopfu. Loko a kala a famba a a hlwela ngopfu ku vuya." "Mi n'wi vonile a bihile mirini a languterile ku velekiwa ka mina ke" I Misaveni a lavaka ku tiva. "A ndza ha tsundzuki. Nkarhi wo tala a a wu heta kwale mapurasini. Swi nga endleka tata wa wena a a tshama kwale mapurasini." "Xana n'wina a a nga si tshama a mi byela nchumu hi ta tata wa mina na mavelekiwele ya mina" "E-e! Kambe u nga vileli jaha ra mina. I mana wa wena munhu luya. Tata wa wena a nga va a sarile kwale mapurasini kumbe a yile kun'wana. A ndzi swi tivi.?